KIRJALLINEN KYSYMYS P-2801/00 esittäjä(t): Jeffrey Titford (EDD) komissiolle. Niin kutsuttujen taistelukoirien kieltäminen.



Virallinen lehti nro 113 E , 18/04/2001 s. 0178 - 0178



KIRJALLINEN KYSYMYS P-2801/00 esittäjä(t): Jeffrey Titford (EDD) komissiolle (4. syyskuuta 2000) Aihe: Niin kutsuttujen taistelukoirien kieltäminen Saksan hallituksen Internet-sivustolle ilmestyi äskettäin lausunto, jonka mukaan aggressiivisuutta ja vihamielistä asennetta voidaan vähentää kieltämällä 32 koirarotua. Sivuston mukaan ministeri Schily on myös pyytänyt taistelukoirien yleistä pitokieltoa Euroopan unionissa ja puheenjohtajavaltiota Ranskaa harkitsemaan aiheen Euroopan unioni taistelukoirien tuonti- ja kasvatuskielto käsittelyä Euroopan unionin jäsenvaltioiden oikeusministereiden seuraavassa kokouksessa. Pyytäisin komissiota vastaamaan seuraaviin kysymyksiin: 1. Käsitelläänkö oikeusministereiden seuraavassa kokouksessa 32 taistelukoirarodun torjuntatoimiin liittyvää kysymystä? 2. Jos käsitellään, milloin Euroopan parlamentille esitetään ehdotuksia? 3. Mikä Euroopan komission osasto ottaa aiheen käsiteltäväkseen ja kenelle Yhdistyneen kuningaskunnan tuhannet koiranomistajat voivat esittää valituksensa? 4. Mitä tekemistä Euroopan unionilla itse asiassa on tämän asian kanssa? Kuinka tämä helpottaa yhtenäismarkkinoita? Eikö kunkin valtion olisi itse määriteltävä näitä kysymyksiä koskevat toimintalinjansa? David Byrnen komission puolesta antama vastaus (6. lokakuuta 2000) 1. Oikeus- ja sisäasioiden neuvoston 28. syyskuuta pidetyssä kokouksessa käsiteltiin taistelukoiriin liittyviä kysymyksiä (keskustelu aiheesta muut kohdat). 2. Neuvoston kokouksen keskustelujen tulokset annetaan tiedoksi parlamentille neuvoston kokousten tavanomaisen seurannan yhteydessä. 3. Taistelukoirien pitämistä koskevia sääntöjä ei toistaiseksi ole yhdenmukaistettu yhteisön tasolla. Komissio katsoo näin ollen toissijaisuusperiaatteen mukaisesti, että jäsenvaltioiden tehtävänä on toteuttaa tarvittavia toimenpiteitä ihmisten elämän suojelemiseksi. Toimenpiteet on toteuttava noudattaen perustamissopimuksen ja erityisesti sen 28 ja 30 artiklan (entisten 30 ja 36 artiklan) määräyksiä. EY:n perustamissopimuksen 28 artiklassa itse asiassa kielletään sellaiset kansalliset toimenpiteet, joista aiheutuu määrällisiä rajoituksia koirien tuonnille. Perustamissopimuksen 30 artiklassa kuitenkin sallitaan sellaisten rajoittavien toimenpiteiden toteuttaminen, jotka ovat perusteltuja julkisen moraalin tai ihmisten ja eläinten terveyden ja elämän suojelemiseksi. Tällaiset rajoitukset eivät kuitenkaan saa olla keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen. Nämä yleiset periaatteet, joita on sovellettava myös kyseessä olevaan tapaukseen, rajoittavat jäsenvaltioiden toimintamarginaalia, sillä jäsenvaltiot eivät voi soveltaa omalla alueellaan pidettäviin eläimiin erilaisia toimenpiteitä kuin muista jäsenvaltioista tuleviin eläimiin. Jos näitä periaatteita noudatetaan, jäsenvaltiot voivat toki antaa kansallisia sääntöjä ihmisten elämän suojelemiseksi. Säännöissä ei kuitenkaan saa ylittää sitä, mikä on ehdottoman välttämätöntä taistelukoirien aiheuttaman vaaran poistamiseksi. 4. Saksan viranomaiset antoivat hiljattain komissiolle tiedoksi teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY(1) edellytysten mukaisesti lakiehdotuksen, joka koskee ihmisten suojelemista vaarallisilta koirilta. Koska lakiehdotuksen tarkastelu on kesken, komissio ei voi vielä ottaa kantaa siihen, onko ehdotus yhteensopiva yhteisön oikeuden kanssa. (1) EYVL L 204, 21.7.1998.